KOMISIJOS REGLAMENTAS (EB) Nr. 174/2008
2008 m. vasario 27 d.
iš dalies keičiantis Komisijos reglamentą (EB) Nr. 994/2007, nustatantį laikinąjį antidempingo muitą importuojamam Kinijos Liaudies Respublikos, Egipto, Kazachstano, Buvusiosios Jugoslavijos Respublikos Makedonijos ir Rusijos kilmės ferosiliciui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau - pagrindinis reglamentas), ypač į jo 8 straipsnį,
pasikonsultavusi su Patariamuoju komitetu,
kadangi:
(1)
2006 m. lapkričio 30 d. Komisija pranešimu Europos Sąjungos oficialiajame leidinyje (2) paskelbė apie antidempingo tyrimo dėl į Bendriją importuojamo Kinijos Liaudies Respublikos, Egipto, Kazachstano, Buvusiosios Jugoslavijos Respublikos Makedonijos ir Rusijos kilmės ferosilicio (toliau - FeSi) inicijavimą.
(2)
Komisija Reglamentu (EB) Nr. 994/2007 (3) nustatė laikinąjį antidempingo muitą importuojamam Kinijos Liaudies Respublikos, Egipto, Kazachstano, Buvusiosios Jugoslavijos Respublikos Makedonijos ir Rusijos kilmės FeSi, kurio klasifikaciniai KN kodai šiuo metu yra 7202 21 00, 7202 29 10 ir 7202 29 90. Šiam importui taikomos priemonės yra ad valorem muitas, tačiau jos netaikomos importuojamiems Buvusiosios Jugoslavijos Respublikos Makedonijos eksportuojančio gamintojo pagamintiems produktams; jo įsipareigojimas buvo priimtas minėtu reglamentu.
(3)
Tiriant, ar įsipareigojimas dėl kainos tebėra realus, nustatyta, kad po to, kai buvo pradėtos taikyti laikinosios priemonės ir priimtas įsipareigojimas, FeSi kainos toliau svyravo. Apskritai nustatyta, kad FeSi kainos labai kito. Dėl šio didelio kainų kitimo nuspręsta, kad, atsižvelgiant į tyrimo metu padarytas išvadas, įsipareigojimui nustatytos minimalios importo kainos (toliau - MIK) nebėra veiksminga priemonė.
(4)
Siekiant išspręsti šią problemą, buvo tiriama galimybė indeksuoti MIK pagal pagrindinio sąnaudų elemento kainą. Tačiau nuspręsta, kad didelio kainų kintamumo rinkoje negalima paaiškinti vien tik pagrindinio sąnaudų elemento kainos didėjimu, todėl negalima indeksuoti minimalių importo kainų. Taigi buvo padaryta išvada, kad dabartinis įsipareigojimas, pagal kurį nustatytos minimalios kainos, nebėra veiksmingas, o problemos, kuri iškyla dėl nustatyto minimalios kainos pobūdžio, kainų indeksavimas neišspręs. Dėl to nuspręsta, kad FeSi nebėra tinkamas nustatyto dydžio kainos įsipareigojimui (taip pat žr. Tarybos reglamento (EB) Nr. 172/2008 (4) 131 ir 132 konstatuojamąsias dalis) ir kad susijusios bendrovės pasiūlytas priimtas įsipareigojimas turėtų būti atšauktas.
(5)
Susijusiai bendrovei buvo pranešta apie Komisijos išvadas ir suteikta galimybė pareikšti pastabų.
(6)
Bendrovė pareiškė, kad Komisijos aiškinimas, kodėl ji atšaukia įsipareigojimą, prieštarauja bendrovei pateiktai Bendrijos interesų analizei, kurioje teigiama, kad „nors turima informacija rodo, kad po TL sekusiais mėnesiais FeSi kainos iš tiesų kilo, per tą patį laikotarpį FeSi pagrindinių sąnaudų elementų kainos taip pat padidėjo“.
(7)
Šiuo klausimu reikėtų pažymėti, kad šiuo teiginiu, kaip patvirtinta Reglamento (EB) Nr. 172/2008 106 konstatuojamojoje dalyje, FeSi kainų raida nesusiejama su sąnaudų elementų kaina; juo ketinta paaiškinti ekonominę Bendrijos pramonės padėtį. Iš tiesų, pagal nusistovėjusią Komisijos MIK indeksavimo praktiką, MIK gali būti indeksuojamos tik tais atvejais, kai produkto, dėl kurio sudaromas įsipareigojimas, kaina kinta priklausomai nuo pagrindinio sąnaudų elemento. Šiuo konkrečiu atveju pagrindinio sąnaudų elemento (elektros energijos) kaina nebuvo glaudžiai susijusi su FeSi kainos padidėjimu. Netgi jei FeSi ir jo pagrindinio sąnaudų elemento kainos buvo susijusios, atsižvelgiant į skirtingas elektros energijos kainas skirtingose rinkose, nėra tinkamo informacijos apie elektros energijos kainas šaltinio, kurį būtų galima naudoti kaip pagrindą MIK indeksuoti, priešingai nei kitų pagrindinių produktų, pavyzdžiui, naftos, kainos. Be to, kitos žaliavos, pavyzdžiui, koksas ir kvarcitas taip pat yra pagrindiniai, tačiau kintantys, FeSi gamybos sąnaudų elementai. Todėl jeigu MIK būtų indeksuotos pagal kiekvieno iš šių sąnaudų elementų kainą, reikėtų nustatyti sudėtingas indeksavimo formules ir būtų ypač sudėtinga apibrėžti indeksavimo parametrus bei nustatyti veiksmingus įsipareigojimus. Dėl to buvo padaryta išvada, kad minimalių importo kainų negalima indeksuoti pagal pagrindinio sąnaudų elemento kainą ir bendrovės pretenzija buvo atmesta.
(8)
Bendrovė taip pat pareiškė, kad keisti laikinai nustatytos ir (arba) galutiniu etapu pasiūlytos priemonės lygį ar formą, remiantis informacija, kuri apima laikotarpį po TL, prieštarauja Komisijos praktikai. Pagal įsipareigojimo sąlygas bendrovei buvo pranešta, kad Komisija gali atšaukti priimtą įsipareigojimą bet kuriuo jo įgyvendinimo etapu dėl pasikeitusių aplinkybių negu galiojusios priimant įsipareigojimą arba kadangi paaiškėja, kad įsipareigojimo stebėsena ir užtikrinimas, kad jo laikomasi, yra nerealūs ir nerandamas Komisijai priimtinas sprendimas. Todėl ši pretenzija buvo atmesta.
(9)
Be to, bendrovė pareiškė, kad Komisija priėjo klaidingos išvados vertindama įsipareigojimo veiksmingumą iš dalies dėl to, kad rėmėsi nepatikrintais duomenimis, apimančiais laikotarpį po TL. Šiuo atveju reikėtų pažymėti, kad Komisija laikėsi įprastos praktikos, nes atlikdama analizę pirmiausia rėmėsi Eurostato duomenimis bei bendrovės pateikiama reguliaria įsipareigojimo ataskaita. Todėl ši pretenzija buvo atmesta.
(10)
Pagal pagrindinio reglamento 8 straipsnio 9 dalį ir atitinkamas įsipareigojimo sąlygas, kuriomis Komisijai suteikiami įgaliojimai vienašališkai atšaukti priimtą įsipareigojimą, Komisija nusprendė, kad Silmak Dooel Export Import, Jegunovce pasiūlytas priimtas įsipareigojimas turėtų būti atšauktas.
(11)
Tuo pat metu, kai buvo rengiamas šis reglamentas, Taryba Reglamentu (EB) Nr. 172/2008 nustatė galutinį antidempingo muitą importuojamam, inter alia, Buvusiosios Jugoslavijos Respublikos Makedonijos kilmės ferosiliciui, kuris bus taikomas šiems importuojamiems susijusio eksportuojančio gamintojo pagamintiems produktams,
PRIĖMĖ ŠĮ REGLAMENTĄ:
1 straipsnis
Silmak Dooel Export Import, Jegunovce pasiūlytas priimtas įsipareigojimas, susijęs su antidempingo tyrimu dėl importuojamo, inter alia, Buvusiosios Jugoslavijos Respublikos Makedonijos kilmės ferosilicio, yra atšaukiamas.
2 straipsnis
Šiuo reglamentu panaikinamas Komisijos reglamento (EB) Nr. 994/2007 2 straipsnis.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. vasario 27 d.